Kongressia vartioivat poliisit olivat passissa torstaina edustajainhuoneen puhemiehen, Paul Ryanin työhuoneen edustalla. Hallinnon sulkemisella on vaikutuksia julkisen hallinnon virastoihin ja palkanmaksuun.

Kongressia vartioivat poliisit olivat passissa torstaina edustajainhuoneen puhemiehen, Paul Ryanin työhuoneen edustalla. Hallinnon sulkemisella on vaikutuksia julkisen hallinnon virastoihin ja palkanmaksuun. Shawn Thew / EPA

Yhdysvalloissa uhkaa jälleen julkisen hallinnon seisahtuminen rahoituksen tyrehtymisen takia. Kongressin edustajainhuone hyväksyi hätäbudjetin, mutta senaatissa rahoitus voi tyssätä demokraatteihin.

Yhdysvalloissa niin kutsutut shutdownit eli hallinnon sulkemiset ovat tiheästi toistuva ilmiö, ja ne johtuvat kaksipuoluejärjestelmän vahvistamasta poliittisesta taistelusta.

Kongressin edustajainhuoneessa republikaaneilla oli riittävä enemmistö hallinnon rahoitusta koskevan paketin läpimenolle. Paketti hyväksyttiin äänin 230-197 sen jälkeen, kun republikaanien konservatiivisiipi sai mukaan haluamiaan pieniä myönnytyksiä.

Senaatissa republikaanien enemmistö on kuitenkin pieni, 51 republikaania vastassaan 49 demokraattia. Senaatin on määrä äänestää perjantaina paikallista aikaa.

Demokraatit ovat ilmoittaneet yrittävänsä jarruttaa rahoituspakettia, joka olisi turvannut hallinnon toiminnan seuraaviksi neljäksi viikoksi. Jos jarrutus onnistuu, hallinto sulkeutuu lauantain vastaisena yönä.

Kyse on jo neljännestä hätäpaketista sen jälkeen, kun nykyinen budjettivuosi alkoi lokakuussa. Toistuva hätäpakettien survominen kongressin lävitse vie aikaa ja huomiota monilta muilta hankkeilta.

Senaatin enemmistöjohtaja Mitch McConnell (kuvassa keskellä) syyttää hallinnon budjettia koskevasta kaaoksesta "demokraattien päähänpinttymää siirtolaisista" Shawn Thew / Epa

Budjetin ohella kyse on monesta asiasta

Taistelua käydään aina monesta muustakin poliittisesta hankkeesta, joita yritetään edistää tai jarruttaa vastineeksi rahoitukselle. Tällä kertaa puhutaan erityisesti ns. DACA-ohjelmasta, Yhdysvaltoihin lapsena laittomasti tulleiden siirtolaisten oikeudesta jäädä maahan. Tällaisia, nyt jo aikuisia ihmisiä on noin 700 000.

– Demokraattisenaattorien päähänpinttymä laittomasta siirtolaisuudesta on jo estänyt meitä edistymistä pidemmän aikavälin budjettineuvotteluissa. Ja nyt sama päähänpinttymä saa heidät uhkaamaan hallinnon rahoituksen jarruttamisella, suomi senaatin enemmistöjohtaja Mitch McConnell.

Jotta demokraateille kävisi hankalaksi vastustaa pakettia, siihen on sisällytetty kuuden vuoden jatko vähävaraisten perheiden lasten terveysvakuutusohjelmalle, niin kutsutulle CHIP:lle. Demokraatit ovat aiemmin taistelleet sen säilyttämiseksi.

Kumpikin puolue on käyttänyt budjettikiistaa aseena

Sekä demokraatit että republikaanit ovat vuosien mittaan vuorollaan vääntäneet rahoitushanaa kireälle saadakseen lävitse muita tavoitteitaan. Presidentti Donald Trump esimerkiksi purnasi viime toukokuussa kongressin toiminnasta ja tviittasi, että "Yhdysvallat tarvitsee kunnon sulkemisen syyskuussa". Eilen torstaina sävy oli täysin päinvastainen:

A government shutdown will be devastating to our military...something the Dems care very little about! — Donald J. Trump (@realDonaldTrump) 18. tammikuuta 2018

Hallituksen sulkemisella on tuhoisa vaikutus armeijaamme... asia, josta demokraatit piittaavat hyvin vähän, kirjoitti presidentti Trump.

Edelliset julkisen hallinnon sulkemiset ovat tapahtuneet vuosina 1995, 1996 ja 2013. Kaikkiaan kättä on väännetty 18 kertaa vuoden 1974 budjettilain jälkeen – ja vuonna 2013 rahoitus oli seisahduksissa parin viikon ajan.

Sulkeminen koskisi sellaisia liittovaltion virastoja ja esimerkiksi luonnonpuistoja, joiden työtä ei pidetä turvallisuuden kannalta välttämättömänä.

Sen sijaan kongressi, Valkoinen talo, ulko- ja puolustusministeriöt sekä elintarvikevalvonta, liittovaltion poliisiviranomaiset, armeija, lentokenttien turvatarkastukset jatkaisivat, samoin sosiaaliturvan ja muiden etuuksien maksaminen.

*Lisää aiheesta: *Mikä on Trumpin lakkauttama DACA? Yhdysvaltain poliitikot kiistelevät satojen tuhansien siirtolaisnuorten kohtalosta

Lähteet: ARP, AP,